Keegi kunagi küsis siin blogis, et mida me oma matkadel sööme. See peaks nüüd küll hea lühike postitus tulema... :D
Minu tööpäevad näevad enamasti välja sellised:
Hommikusöök kodus - tavaliselt 2 banaani ja munavalgeomlett juustuga pluss mingi salat
Matkal, ka kõige lühemal, on alati mingi paus sooja joogi ja mingi snäkiga. Kui matk on kuni 5h, on snäkiks küpsised, lisaks saab juurde kas kohvi või mustsõstrasiirupist valmistatud sooja mahla. Kuna ma ise olin pärast neid küpsiselõunaid matka lõpuks täiesti ebanormaalselt nõrk ja näljane, siis asendasin ma küpsised omatehtud datlipallikestega. Nendega pole lugu kui külmuvad ja naturaalsed suhkrud ja rasvad pähklitest hoiavad energiataseme mõnusalt stabiilsena. Õnneks pole probleemi olnud kui ma vaikselt oma datlipallikesi söön kuni kliendid küpsistega maiustavad. Ma alguses veits põdesin seda oma toidu söömist, aga õnneks pole keegi sellele viltu vaadanud. Eks vist inimesed saavad aru, et giidid ei jaksa iga päev aastaid samu küpsiseid süüa, hakkab tervisele.
Kui matk kestab üle 5 tunni, on meil lõunapaus sooja toiduga, milleks on alati Real Turmat. Ma armastan seda toitu ja peaaegu aasta läbi 3-4 korda nädalas seda süüa pole ära tüüdanud. Kogu mu matkamenüü baseerub erinevatel Real Turmatidel. Kui ise matkama lähen võtan ka alati mõne paki kaasa, hädaabiks on mootorsaani sadulakotis alati 4pk et vajadusel 24h üle elada, vahel kui ma eriti laisk olen, söön seda isegi kodus. Maitseid on nii palju erinevaid, et kui ringi peale teed, siis oled juba esimese toidu ära unustanud. Ainuke miinus on hind ja pakendiprügi. Giidina töötades ma endale ise süüa ostma ei pea, aga oma matkadele muidugi tuleb need omast taskust kinni maksta. Kahjuks ei tee Real turmat mitte kunagi soodustusi, isegi suured firmad kes ostavad aluste kaupa ei saa mingit märkimisväärset allahindlust. Me ostame tavaliselt koju suurema koguse korraga, mitte sellepärast, et see odavam oleks, vaid siis maksad korraga ära ja ei ole valus vaadata seda hinda iga kord kui jälle ühe paki kaupa poest tooma lähed...
Ma saan aru, et võib-olla Eestis matkates või üldse hobimatkajale see kuivtoit väga midagi juurde ei anna peale augu rahakotis, aga minu jaoks on see küll asendamatu. Tegemist on ikkagi normaalse sooja toiduga ning giidina külmas kliimas töötades ma hindan seda kõrgelt et ei pea nt külmunud võileiba närima. Rootsis kelgukoeramatkadel olid lõunaks võileivad, mida me püüdsime põues hoides külmumisest säästa. Ma mäletan sellest hooajast ainult seda, kuidas ma pidevalt näljane olin ja hooaja lõpuks mitu kilo kaalus juurde võtsin.
Nii et päevastele matkadele pakimegi me kaasa termosed kuuma veega, küpsised ja Real Turmati (ja ma võtan oma datlipallid).
Üksi pikemalt matkates olen üldiselt seda meelt, et lõunaks söön käigu pealt igasugu kergesti haaratavaid energiarikkaid asju - kummikomme, krõpse, šokolaadi, kuivatatud puuvilju ja pähkleid. Kui termosega kuuma vee vedamine on otstarbekas siis teen sooja lõuna, aga priimusel vett keetma ma lõuna ajal ei hakkaks. See tundub liiga ajakulukas ja üldse tülikas protseduur siin enamasti külmas ja tuulises Svalbardi kliimas. Õhtul aega sossutada küll.
Mitmepäevastes telklaagrites tehakse toorainetest pliidil süüa, aga sinna minnakse paadiga ja püsitakse baaslaagris kohapeal nii et vabalt võib kastidega juurvilju ja liha võtta. Õues on ju nagunii paras külmkapitemperatuur.
Teine asi oleks ilmselt siis, kui läheks jälle mõnele väga pikale matkale. Mul puudub väga pika ja külma matka kogemus, kus kogu toitu peaks kaasas kandma, see 900km, mis ma Eestis kõndisin möödus vähemalt kolme päeva tagant poodidest. Teoorias olen ma aga tugev :D Mulle meeldib lugeda igasugu ekspeditsioonide käsiraamatuid ja põhjapooluse matkade päevikuid jms kirjandust, mida norra keeles õnneks ohtralt jagub. Ning need menüüd seal on enamasti kõik suhteliselt sarnased. Panen siia foto ühest 4000 kcal menüüst, loodetavasti on toiduainete nimed arusaadavad. Kogenumad talimatkajad saavad siis nõustuda või vastu vaielda, kas ka eestlased pikal matkal sama söövad.
|Pilt raamatust "Ekspedisjonshåndboka" Børge Ousland|